Õnne Pillak

**Õnne Pillak** (sündinud 23. veebruaril 1983 Tallinnas) on Eesti poliitik, 2001. aastast Reformierakonna liige. Ta oli 27. jaanuarist 2021 Riigikogu XIV koosseisu ja on alates aprillist 2023 Riigikogu XV koosseisu liige. 

## Hariduskäik
Pillak on päris Tallinnast. 2002. aastal lõpetas ta Nõmme Gümnaasiumi. Seejärel on ta õppinud Estonian Business Schoolis avaliku halduse erialal (aastatel 2002–2006) ning ettevõtlus ja ärijuhtimist (aastatel 2014–2021), 2007–2013 õppis ta Tallinna Tehnikaülikooli Kuressaare Kolledžis väikeettevõtluse erialal.
## Töö
Alates 2021. aastast on Õnne Pillak Riigikogu liige, kus ta aprillist 2023 kuni juuli 2024 oli sotsiaalkomisjoni esimees. Alates 23. juulist 2024 on ta Riigikogu Reformierakonna fraktsiooni esimees.

Varem on Pillak töötanud Nõmme Linnaosa Valitsuses konsultandina ja Tallinna abilinnapea nõunikuna. Aastatel 2006–2011 töötas ta Riigikogu Reformierakonna fraktsiooni nõunikuna ja sekretariaadijuhina. Samuti on ta töötanud kultuuriministri nõunikuna ja Riigikogu aseesimehe Siim Kallase nõunikuna.

Aastatel 2009–2021 oli Pillak Tallinna Linnavolikogu liige ja ühtlasi volikogu Reformierakonna fraktsiooni esimees ja aseesimees. Tallinna Linnavolikogus tegelas ta peamisel kodukoha (Nõmme ja Mustamäe) ja lastega peresid puudutavate teemadega. Ta on olnud Pääsküla ja Harku rabade kaitse alla võtmise üks eestkõneleja ja on Tallinna perepesade loomise üks initsiaator. Lisaks on tema eestvedamisel taastatud erahuvikoolide toetamine pealinnas, tõstetud mitmike sünnitoetust ja suurendatud lasteaedade hoovialade välisvalgustuse investeeringuid ja kiirendatud hoovialade välisvalgustuse korda tegemist. 

Pillak on ka Nõmme Gümnaasiumi muusikafondi asutaja- ja juhatuse liige. 

## Poliitiline tegevus
Pillak kuulub Reformierakonna Tallinna piirkonna juhatusse ja on Reformierakonna Nõmme piirkonna esimees.

Pillak kandideeris 2019. aasta valimistel Riigikokku, kogus valimisringkonnas nr 3 (Tallinna Mustamäe ja Nõmme linnaosad) 379 häält. Temast sai Riigikogu liige 27. jaanuaril 2021 seoses Riigikogu liikme Andres Sutti nimetamisega ettevõtlus- ja infotehnoloogiaministriks.

2023. aasta Riigikogu valimistel kogus Pillak valimisringkonnas nr 3 (Tallinna Mustamäe ja Nõmme linnaosad) 542 häält ning pääses Riigikogusse asendusliikmena.

Ta kandideeris 2025. aasta kohaliku omavalitsuse volikogude valimistel Nõmme linnaosas, kogus 244 häält ning ei osutunud valituks.

## Isiklikku

Pillakul on kaksikutest poeg ja tütar. Tema hobid on lugemine, filmikunst ja tervisesport. 

## Artikleid
* PENSIONID EI VÄHENE! | Eakate inimeste hirmutamine ja valede levitamine tuleb lõpetada Õhtuleht, 28.11.2024
* Õnne Pillak: julgeolekuotsused tehtud, nüüd tuleb fookus seada majanduskasvule Eesti Päevaleht, 19.10.2024
* ÕNNE PILLAK ⟩ Mida uut toob parandatud automaks puuetega inimestele? Postimees, 27.07.2024
* Õnne Pillak: peredele mõeldud pesa peab olema igas Eesti nurgas ERR, 20.07.2024
* REKORDVÄHE LAPSI | Õnne Pillak: palju vähem räägitakse sõja mõjust sündimusele - sama murega seisab silmitsi kogu Euroopa Eesti Päevaleht, 18.04.2024
* Õnne Pillak: väikelaste vanemate haigus- ja hooldushüvitisest ERR, 2.12.2023
* ÕNNE PILLAK ⟩ 120 miljonit lisaeurot on haavatavamatele olulised Postimees, 25.11.2023
* ÕNNE PILLAK ⟩ Puuetega inimesed vajavad suuremat hoolt ja tähelepanu Postimees, 29.10.2023
* ÕNNE PILLAK | Millega lapseootel naised osa riigikogulaste pahameele ära teenisid? Õhtuleht, 20.10.2023
* PÄEVA TEEMA | Õnne Pillak: naiste valikuvabaduse piiramine ei pane neid rohkem lapsi tahtma Eesti Päevaleht, 14.08.2023
* Õnne Pillak | Me ei jäta eakaid energiasõjas üksi 5.10.2022
* ARVAMUSPLATS ⟩ Võtame sihiks, et pension oleks 1000 eurot kuus 8.12.2021
* Õnne Pillak: enne lähevad lasteaeda praeguste põngerjate enda järeltulijad, kui viimane Tallinna lasteaed korraliku valgustuse saab Eesti Päevaleht, 14.12.2020
* Õnne Pillak: Tallinn peab keerulisel ajal toetama kõikide laste huviharidust ERR, 8.05.2020
* Õnne Pillak: Järgmiseks tuleb kaitse alla võtta Harku raba 27.09.2013

## Viited